REGOLAMENT TAL-KUMMISSJONI (KE) Nru 115/2007
tas-7 ta’ Frar 2007
li jemenda r-Regolament (KE) Nru 60/2004, fir-rigward ta' l-għotja lill-Baġit tal-Komunità ta' l-ammonti dovuti għall-kwantitajiet ta' zokkor żejjed li ma ġewx eliminati mis-suq
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat ta' l-Adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja,
Wara li kkunsidrat l-Att ta' l-Adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja, u b'mod partikolari l-ewwel sottoparagrafu ta' l-Artikolu 41 tiegħu,
Billi:
(1)
Skond l-Artikolu 7(2) tar-Regolament tal-Kummissjoni (KE) Nru 60/2004 ta' l-14 ta' Jannar 2004 li jistabbilixxi miżuri transitorji fis-settur taz-zokkor bħala riżultat tad-dħul tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja (1), l-ammont dovut minn dawk l-Istati Membri għall-kwantitajiet żejda mhux eliminati mis-suq skond l-Artikolu 6(2) ta' dak ir-Regolament għandhom jitħallsu lill-baġit tal-Komunità bin-nifs, f'erba' partijiet indaqs sa mhux aktar tard mill-31 ta' Diċembru ta' kull sena mill-2006 sa l-2009.
(2)
Id-Deċiżjoni tal-Kummissjoni 2006/776/KE tat-13 ta' Novembru 2006 dwar kemm għandu jitħallas għall-kwantitajiet ta' zokkor żejjed mhux eliminat (2) iffissat il-multi għal kull Stat Membru għall-kwantitajiet ta' zokkor żejjed stipulati bir-Regolament tal-Kummissjoni (KE) Nru 832/2005 tal-31 ta' Mejju 2005 dwar id-determinazzjoni ta' kwantitajiet żejda ta' zokkor, isoglukożju u fruttożju għar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja (3) li għalihom ma ġietx sottomessa prova adegwata ta' eliminazzjoni sal-31 ta' Marzu 2006.
(3)
Bis-saħħa ta' l-Artikolu 6(3)(a) tar-Regolament tal-Kunsill (KE, Euratom) Nru 1150/2000 tat-22 ta' Mejju 2000 li jimplimenta d-Deċiżjoni 2000/597/KE, Euratom dwar is-sistemi tar-riżorsi tagħhom [riżorsi proprji] tal-Komunitajiet (4) l-intitolamenti stipulati skond l-Artikolu 2 ta' dak ir-Regolament għandhom jiddaħħlu fil-kontijiet tar-riżorsi proprji mhux aktar tard mill-ewwel ġurnata ta' xogħol wara d-19-il ġurnata tat-tieni xahar ta' wara x-xahar li matulu ġie stabilit l-intitolament.
(4)
Skond l-Artikolu 7(1) tar-Regolament (KE) Nru 60/2004 l-Istati Membri kkonċernati kellhom jissottomettu lill-Kummissjoni prova ta' eliminazzjoni sal-31 ta' Marzu 2006. Madankollu, f'ċerti każi, inħass il-bżonn li jintalab tagħrif supplimentari dwar il-provi sottomessi. Minħabba li dan it-tagħrif addizzjonali dam ma wasal u minħabba l-ħin meħtieġ għal analiżi bir-reqqa tiegħu, ma kienx possibbli li l-Istati Membri kkonċernati jiġu nnotifikati bl-ammonti li riedu jitħallsu sal-31 ta' Ottubru 2006. B'riżultat ta' dan, biex ikun hemm konformità mar-regoli stipulati fir-Regolament (KE, Euratom) Nru 1150/2000, jeħtieġ li ż-żmien stipulat skond l-Artikolu 7(2) tar-Regolament (KE) Nru 60/2004 għall-ħlas bin-nifs ta' l-ewwel parti jiġi mmodifikat.
(5)
Ir-Regolament (KE) Nru 60/2004 għandu għalhekk jiġi emendat kif meħtieġ.
(6)
Il-miżuri stipulati f’dan ir-Regolament huma b’konformità ma’ l-opinjoni tal-Kumitat tal-Ġestjoni għaz-Zokkor,
ADOTTAT DAN IR-REGOLAMENT:
Artikolu 1
Fl-Artikolu 7 tar-Regolament (KE) Nru 60/2004, il-paragrafu 2 jinbidel għal dan li ġej:
“2. Fil-każ li l-prova ta' l-eliminazzjoni mis-suq mhix provduta b'konformità mal-paragrafu 1, għal parti jew għall-kwantità żejda kollha, l-Istat Membru ġdid ikun mitlub iħallas ammont ugwali għall-kwantità mhix eliminata mmultiplikata bl-ogħla rifużjonijiet fuq esportazzjoni applikabbli għaz-zokkor abjad li jaqa' fl-isfera tal-kodiċi NM 1701 99 10 matul il-perjodu mill-1 ta' Mejju 2004 sat-30 ta' Novembru 2005. Parti ta' 25 % mill-ammont totali għandu jingħata lill-baġit tal-Komunità mhux aktar tard mill-31 ta' Jannar 2007, il-31 ta' Diċembru 2007, il-31 ta' Diċembru 2008 u l-31 ta' Diċembru 2009. Għandu jittieħed kont ta' l-ammont kollu biex jiġu kkalkulati t-taxxi fuq il-produzzjoni għas-sena tas-suq 2005/2006.”
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 7 ta’ Frar 2007.